
Κείμενο – Μετάφραση σε αντιστοίχιση
	Περὶ μὲν τοίνυν αὐτῆς τῆς αἰτίας
οὐκ οἶδ΄ ὅ τι δεῖ πλείω λέγειν·

	Σχετικά, λοιπόν, με την ίδια την κατηγορία δεν γνωρίζω γιατί πρέπει να πω περισσότερα.


	δοκεῖ δέ μοι͵ ὦ βουλή͵
ἐν μὲν τοῖς ἄλλοις ἀγῶσι

προσήκειν ἀπολογεῖσθαι
περὶ αὐτῶν μόνων
τῶν κατηγορημένων͵

ἐν δὲ ταῖς δοκιμασίαις δίκαιον εἶναι
λόγον διδόναι παντὸς τοῦ βίου.

	Μου φαίνεται, κύριοι Βουλευτές, ότι στους υπόλοιπους δικαστικούς αγώνες
Ταιριάζει να απολογείται (ο κατηγορούμενος) μόνο για τις κατηγορίες αυτές καθαυτές,
στις δοκιμασίες όμως
είναι δίκαιο να λογοδοτεί για όλο το βίο του.


	Δέομαι οὖν ὑμῶν ἀκροάσασθαί μου μετ΄ εὐνοίας.

	Σας παρακαλώ, λοιπόν, να με ακούσετε με εύνοια.


	Ποιήσομαι δὲ τὴν ἀπολογίαν ὡς ἂν δύνωμαι διὰ βραχυτάτων.

	Και θα κάνω την απολογία μου όσο το δυνατόν πιο σύντομη.



Λεξιλογικός πίνακας
	α.ε.
	Σύνθετα-Παράγωγα ν.ε.

	αἰτίας
	αιτία, αιτιατός, αιτιακός, αιτιατική, υπαίτιος, αναίτος

	ἀγῶσι
	αγωνίζομαι, αγωνιστικός, αγωνιστής, αγώνισμα, αγώνας, διαγωνισμός

	προσήκειν
	ανήκω, καθήκον, προσηκόντως

	δίκαιον
	δικαιοσύνη, δικαιώνω, άδικος, ένδικος, δικαστήριο, δικαστικός

	βίου
	έμβιος, άβιος, βιώσιμος, βιοτικός, διαβίωση, επιβίωση, συμβίωση, βίος

	διδόναι
	δόση, δίνω, δοτός, δόσιμο, δότης, δωρεά, δώρο, δωρίζω

	δέομαι
	δέηση, δεητικός, ενδεής, ένδεια

	ἀκροάσασθαί
	ακροατήριο, ακροατής, ακροαματικότητα, ακροαστικός, ακρόαση

	δύνωμαι
	δύναμη, δυνατός, δυναμικός, δυνατότητα, αδύναμος, αδύνατος

	βραχυτάτων
	βράχυνση, βραχύβιος, βραχύτητα, βραχυκύκλωμα, βραχυκυκλώνω



§9 ἐν δὲ ταῖς δοκιμασίαις δίκαιον εἶναι παντὸς τοῦ βίου λόγον διδόναι
η διαδικασία της δοκιμασίας (βλ. εισαγωγή) είχε την εξής μορφή: Στην αρχή υποβάλλονταν ορισμένες καθιερωμένες ερωτήσεις, που στόχο είχαν να εξακριβωθεί η καταγωγή του δοκιμαζομένου και να διαπιστωθεί αν ήταν Αθηναίος πολίτης (συγκεκριμένα αφορούσαν τα ονόματα του πατέρα, της μητέρας, των δύο παππούδων, καθώς και τους δήμους από τους οποίους κατάγονταν). Στη συνέχεια, έπρεπε να διαπιστωθεί αν σεβόταν τους γονείς του και απέδιδε τις πρέπουσες τιμές στους τάφους τους· επίσης, αν είχε εκπληρώσει τις στρατιωτικές του υποχρεώσεις, πλήρωνε τακτικά τους φόρους και λάτρευε τους θεούς της πόλης. Οι δηλώσεις του εξεταζομένου σχετικά με τα ερωτήματα αυτά έπρεπε να επιβεβαιώνονται από μάρτυρες. Τέλος, όποιος ήθελε μπορούσε να απευθύνει κατά του εξεταζομένου κατηγορία, την οποία μπορούσε εκείνος να αντικρούσει με επιχειρήματα. Μετά απ' αυτό η Βουλή ή οι δικαστές αποφάσιζαν για την αποδοχή ή την απόρριψή του. Η δοκιμασία δεν ήταν πάντοτε μια συνοπτική και τυπική διαδικασία, αλλά μπορούσε να είναι περισσότερο λεπτομερής και χρονοβόρα, γιατί μπορούσε να περιλάβει ένα ευρύτερο και εξονυχιστικότερο έλεγχο της προσωπικότητας του δοκιμαζομένου, με σκοπό να διαπιστωθεί αν ήταν άξιος του λειτουργήματος στο οποίο είχε αναδειχθεί.
σ.σχ.: με την αντίθεση αυτή ο ρήτορας εξαίρει εμμέσως πλην σαφώς τη σπουδαιότητα του θεσμού της δοκιμασίας για το δημοκρατικό πολίτευμα, βασικός σκοπός της οποίας ήταν η εφαρμογή της αξιοκρατίας στην ανάδειξη των κληρωτών αλλά και των αιρετών αρχόντων. Η διαδικασία της δοκιμασίας εξυπηρετούσε με τον καλύτερο τρόπο τον σκοπό αυτό. δέομαι οὖν ὑμῶν μετ᾽ εὐνοίας ἀκροάσασθαί μου
η παράκληση του Μαντιθέου αποτελεί λογικό συμπέρασμα της προηγούμενης ημιπεριόδου, αλλά και έντονη επιθυμία για κάθε άδικα κατηγορούμενον.
ποιήσομαι δὲ τὴν ἀπολογίαν ὡς ἂν δύνωμαι διὰ βραχυτάτων
ο Μαντίθεος με την πρόθεσή του να μην κουράσει τους βουλευτές επιδιώκει την εύνοιά τους.


